
Abansdiser 

L'an passat, enas Sentas-Marias dera Mar, eth Consistori, mercés aths 
majoraus, que'm has6 l'aunor de hida'm era Cigala Gascona o de Doze, 
veusa de Cloutilda Lamazou-Betbédé e que n'éi a regraciar era Majorala 
Glaudeto Occelli-Sadaillan, eths majoraus Jordi Passerat e Michéu 
Samouillan, eths miés pairins. 

Pesanta carga, aqueth aunor, apres eths illustres davancérs de qui vegetz 
sus era tela. Non son que tres, més que sabon hér cantar, de loncas 
annadas, aquera Cigala sus eths sos-afluents der'Ador : 

- Leonce Couture, 26 ans, sus era Doza ; 

- Miquéu de Camelat, 60 ans, sus eth gave d'Azun ; 

- Cloutilda Lamazou-Betbédé, 45 ans, sus era vath der’ Ossa. 


Ara, era Cigala que s'ei posada en Bigorra, sus era hont der'Ador, a ont 
... ailas ! n’aura pas eth leser de cantar d'autan béras posas... 

Quin escriver Laus, quan 6m non sap pas arren dera Dauna de qui vos a 
precedat ? 

Urosament, quan hestejém eths 150 ans de Felibritge a Banheéras de 
Bigorra, que has6i era coneishenga de Miquelina de Turon, causida 
Reina deth Felibritge a Perigiiers en 1976. 

Era Reina Miquelina, neboda dera Majorala Cloutilda Lamazou- 
Betbédé ! 

Miquelina que m’a escrivut de loncas letras, que m'a enviat arrevistas, 
que m’a enviat fotos, que'ns ém parladas en telefone, ... e ara que pensi 
coneisher Cloutilda Lamazou-Betbédé e que'm semble de que'n voi 
poder parlar. 

Mercés, gran mercés a Miquelina Sapaly. 

Vos, qui m'escotat, qu'espéri de que non seratz pas trop avejats en tot 
entener aquera lenga d'6c de qui ei era mia : eth gascon de Bigorra. 


Era vita de Cloutilda 


Enas Baishas Pireneas, en vilatge de Gomer, ath som dera sérra, en 
suspart dera vath der' Ossa, en un ostau aperat « Betbedé », nascé, eth 7 
de junh de 1906, Cloutilda Lamazou-Betbédé. 

En aquera familha terriana, catolica, de quau era preséncia ei atestada 
desempuish eth an de 1385, peth permer arrecensament de Gaston 
Febus e qui demora ua _arreferéncia enta tot bearnés, era mainada 
qu'estO ensenhada, ath mei de nombros frairs e sors, dens la fe deths 
pairans. Leon Berard, ministre e membre der’ Academia Francesa, dig6 
eth aurost de Ugeni Lamazou-Betbedé, sa pair de Cloutilda, en tot 
insistar sus er’ avisada paciéncia deth Ome dera térra, qui, per sa faigon 
d'éster, hica en aunor era fonction majora deth dret sens. 


Cloutilda Lamazou-Betbedé, berdja hemna eleganta, modérna, eslegida 
locau, qui cagava, condusiva ua auto, qu'avé ua autoritat naturau més 
tostemps arrisolenta e agradiva. D'aquera education famihau, que'u ne 
demore ua grana forga de caractér, ua atrigor, ua probitat e un sens deth 
dever jamés en defaut. 


A Betbedé, n'om n'entenéva que cants d'auseths o angélus deths vilatges 
dera plana. Deth camin « Enric IV» qu'om vegéva tots eths pics deras 
Pireneas. Quin, en tot viver en un siti parelh, Cloutilda auré podut non 
pas éster aperada peth doméni deths arts ? pintrura, dessenh, esculptura 
e musica. A Betbédé qu'dm cantava, e Cloutilda, dab ua béra votz de 
mezzo-soprano, que cantava dab eths frairs sués, o tota sola. 

Cloutilda que s'esté a Betbedé entio 'ra despartida de sa mair e de sa 
pair. Era maison, isolada ath mei deths prats e deths bosc, qu'esté 
tostemps gardada peths cans « montanhas deras pireneas ». Cloutilda 
que deveng6 expérta d'aquera raga e que haso partida de nombroésas 
juradas deths concors. Puish, enas annadas de 1960, qu'ané viver a « 
Sent-Martin », tostemps a Gomer, e tostemps dab eths cans pastors. 

Era lenga mairana 

A Betbedé, qu'om parlava francés dad héra d'aisa, més, era lenga de tot 
dia qu'éra eth bearnés. Era passion de tota 'ra vita de Cloutilda, qu'est6, 
eth sué gran amor dera lenga bearnésa : « Non volem pas entener diser 


que las lengas provinciaus qu'an fenit lor temps. Ad en darreér ! los de 
qui preténden que la reviscolada d'Oc n'ei sonque un béth saunei » 
Coma d'autes se son illustrats tara defensa dera lenga francesa, 
Cloutilda qu'a viscut enta manténguer era lenga mairana e tara renavida 
dera lenga d'dc. Qu'est6 ua herotja gardiana deras tradicions e dera « 
glori dou terraire bearnés» : « Qu’éi plan courut...! Qu’'éi vist parcans 
riches o praubes, tots que'm sabon plaser, més nat non val6 autant, aths 
miés uelhs, que la terra bearnesa. » 

Pormor d'aqueth arsec tara lenga bearnésa e gascona, ara seguida deth 
coble de Jan de Bouzet, professor ena Sorbona, qu'aderé ar' « Escola 
Gaston Febus », era branca pirenenca deth Felibritge. 

Eth Felibritge ho implantat en Gasconha, eth 3 de Janvier de 1896, dab 
era creacion der’ « Escola Gaston Febus » per Simin Palay, Miqueu de 
Camelat e d'autes. Un an aprés, que pareishéva era revista « Reclams de 
Bearn e Gasconha » qui publicava, en lenga gascona, suban eths parlars 
de cada terraire, textes de prosators, o de poétas coma Filadélfa de 
Yerda, e tan d'autes. 


Qu'ei en aquera revista de que podem leguir tota er' obra de Cloutilda 
Lamazou-Betbédé. Era premsa locau, que publicava « Causes de Nouste 
», elegantas bataleras, en bearnés, qui tractavan de subjéctes d'actualitat 
o de societat. Cloutilda Lamazou-Betbédé que n'era eth autor e que 
signava « Peyou dou Bourdalat ». Qu'escrivéva dab grana mestria, ua 
lenga pura, dens un estile drilhant e alurat : aumatges, devis, aurosts, 
racontes de viatges o d'encontres coma era deth pelegrin qui caminava 
de cap era Vierja de Massabiela : 

« Que coneishé eth lengatge de l'aura e que sabé tirar partit de sos 
dises. Suban que bohésse de capbat o de capsus, que vengosse dera 
mar o deras térras, que sabé lo temps que haré eth lendedia e si l'auba 
puntejeré sus la bruma o sus un céu clar e plié de promessas... Que's 
hidava aras estelas, qui, ce disé, aven un lengatge secret jamés 
trompiu... » 


Era vita felibrenca 
De 1931 entio 1951, Cloutilda Lamazou-Betbedé, qu'est6 « Reina der' 
Escola Gaston Febus ». A condar d'aqueth dia, pendent tota 'ra 


temporada d'avant guerra, e aprés era guerra, que presidé forca hestas 
en Gasconha, que prononcé e qu'escrivé forgas devis enta aunorar e 
arremerciar eras vilas qui arcuelhén eths felibres. Pendent guérra non 1 
av6 nada mes hésta, més Cloutilda que continué de parlar, d'escriver, de 
cantar, e, dab eth sué frair Albert qu'amasseén eths joens dera vath e que 
creen « Era canteria der'Ossa ». 

Pendent un vintenat d'annadas que daunejé sus er' Escola Gaston Febus 
e quan, en 1951, e deishé 'ra corona a Maria Teresa Gastellu, Simin 
Palay que l'arregracié : « Au nom de I'Escola, Simin Palay que manda 
los nostes respectuos sentiménts de grat e de reconeishence a la Dauna 
qui, tan béra temporada, arridenta e cantanta, apuish vint ans de 
reinatge, a decidat de pausar la corona». 


En 1959, en Arles, qu'est6 proclamada Mestressa en Gay Saber, eth 
Majorau Simin Palay, capdau de l'Escola Gaston Febus que'u dig6 : «... 
E quin lo Consistori auré podut hicar de parts la demanda de qui 
l'adressém l'an passat. N'etz pas héras, las hemnas, qui an, coma vos, 
combatut tota 'ra vita ta la Causa felibrenca : meja dotzéna lhéu ? 
esparricadas per totas las térras d'Oc. » 

E, Cloutilda qui, desempuish annadas, ¢éra deja Capdau-ajuda der' 
Escola qu'arresponé : «.... Mercés aus Majoraus dou Consistori qui 
volon, non séi perqué, troba'm un calam pro puishant e ua fe pro 
pregona enta hér de jo un Meste en Gay Saber. » 

En 1960, eth 30 de janviér, quan eths majoraus Simin Palay e Miquéu 
de Camelat arrecébon era Crotz dera Legion d'Aunor, era Capdau-ajuda 
Cloutilda que'us dig6 era pensada pregonda der' Escola Gaston Febus : 
« ... O, plan, qu'ei grana l'dbra qui complit amassa, la man dens le 
man... e que vs'en étz cargats de segar lo bon blat ! ... Adara, la 
reviscolada qu'ei sus la via dera victoria...Permor, qu'aus vostes crits 
de viahora-horca, que's lhéva ua armada atrevida de calams ahuegats, 
de trobadors, de pros chivaliérs... » 

Ara mort deth Majorau Miquéu de Camelat, Cloutilda, capdau-ajuda, 
qu'asseguré ath Meste aimat, eras aunors de qui'u devén : 

«... Meste, lo vueit, qui leishatz aus nostes cors, qu'ei sense termiéras 
tant ei gran ! Vos, qu’ératz l'acés, lo conselhér, l'amic de tota ora, 


l'amic qui non sap trompar, ni decéber, dret coma la justicia e solide 
coma los pics de la Bigorra aimada... » 


En 1963, ara Senta Estela de Muret, qu'est6 eslegida Majorala deth 

Felibritge e qu'arreceb6 era Cigala Gascona o de Doze, veusa deth 

Majorau Miquéu de Camelat. 

Ath sué tor, eth 22 de hrevér de 1965, eth capdau der' Escola Gaston 

Febus, eth Majorau Simin Palay, que s'estiené tot docetas. 

Cloutilda Lamazou-Betbédé que'u dig6 un esmavent e calorent aurost 

en Bearnés. 

E, a condar de 1965, Cloutilda Lamazou-Betbédé qu'est6 eth naveth 
Capdau der’ Escola Gaston Febus. 

Deth temps de qui est6 capdau det' 
Escola, Cloutilda qu'av6 a cor de 
manténguer eth haut nivéu intellectuau 
de Reclams, de conservar ua lenga 
pura, arricha, tostemps au servici de 
sentiments nobles : « ¢o qui pot ha 
abanca la lengue e la _ pensade 
félibrenque » 
En 1974, quan hestején a Pau, en Parc 
Majorau Miqueu de Camelat Beaumont, eth  centenari  dera 
naishencga de Simin Palay, Cloutilda que digé : « Més, non sabé, lo 
mainat de lavetz, de qu'estore tot ensorelhat de lutz poetica lo camin 
qu'anava seguir ; non sabé, non, que un vent d'engéni qu'anava bohar 
sus la sua amna, présta a receber sapiénca e saviesa... » 
A Cloutilda Lamazou-Betbédé, que l'agradava d'arretrobar « la fe dens 
l'an qui ven » e tots eths amics felibres taras héstas de Senta Estela. Que 
disé : « la mission deths felibres qu'ei de soviene's, tot en non 
s'arrestant pas de marchar ath en davant. » Eths de qui l'an coneishuda 
que's bromban encora de sa votz cristallina quan entonava « Aqueras 
montanhas » o era « Canta a Senta Estéla » o era « Coupo Santo » e, 
quan non pod6 mes anar taras amassadas, non mancava pas d'enviar eth 
sué « poder ». 
Eth campaner de Gomer qui ave sonat batias en 1906, que soné eth 


dou, eth 13 d'aost de 2008, Cloutilda qu'avé 102 ans. Aqueth dia, era 
Cigala de Gascona o de Doze que s'arresté de cantar ena vath der'Ossa. 


